Source: http://www.finlex.fi/fi/esitykset/he/2001/20010156
Timestamp: 2019-10-21 06:09:29+00:00

Document:
HE 156/2001 - Hallituksen esitykset - FINLEX ®
Olet tässä: Finlex › Hallituksen esitykset › 2001 › HE 156/2001
Tapaturma- ja liikennevakuutusjärjestelmien täyskustannusvastuu niiden korvauspiiriin kuuluvista sairaanhoitokustannuksista toteutettiin väliaikaisella järjestelmällä ensimmäisen kerran tapaturma- ja liikennevakuutuslaitoksilta vuodelta 1993 perittävästä maksusta annetulla lailla (1645/1992). Järjestelmän voimassaoloa on sen jälkeen jatkettu vuosittain, viimeksi tapaturma- ja liikennevakuutuslaitoksilta vuodelta 2001 perittävästä maksusta annetulla lailla (937/2000), jolla vakuutuslaitoksilta peritään yhteensä 307 miljoonaa markkaa (noin 51 600 000 euroa). Valtiontaloudellisista syistä maksu on ohjattu vuosittain kansaneläkelaitokselle pienentämään kansaneläkelain 59 §:n 2 momentissa ja sairausvakuutuslain 59 §:n 1 momentissa tarkoitettua valtion takuusuoritusta. Sosiaali- ja terveysministeriö asetti 28 päivänä joulukuuta 2000 selvitysmiehen selvittämään, miten liikenne- ja tapaturmavakuutuksen sairaanhoitokorvauksissa voitaisiin toteuttaa niin sanottu täyskustannusvastaavuus, jos siihen päätettäisiin siirtyä samalla, kun tapaturma- ja liikennevakuutuslaitoksilta perittävä maksu poistettaisiin. Selvitysmiehen tehtävänä oli tehdä myös tarvittavat lainsäädäntö- ja muut ehdotukset, jotka pitäisi toteuttaa, jos liikenne- ja tapaturmapotilaiden sairaanhoidosta aiheutuvat kustannukset maksettaisiin kokonaisuudessaan tai pääosin liikenne- ja tapaturmavakuutusjärjestelmistä ja vakuutuslaitokset voisivat valita potilaan hoitopaikan. Selvitysmies luovutti asiaa koskevan muistionsa sosiaali- ja terveysministeriölle 8 päivänä toukokuuta 2001 (Liikenne- ja työtapaturmapotilaiden sairaanhoitokustannusten täyskustannusvastaavuus; Sosiaali- ja terveysministeriön työryhmämuistio 2001:13). Asian jatkoselvittely on parhaillaan vireillä sosiaali- ja terveysministeriössä.
Tapaturma- ja liikennevakuutusjärjestelmien luonteen ja rahoitusvastuun huomioon ottaen on siksi tarkoituksenmukaista jatkaa nykyistä järjestelmää myös vuonna 2002 ja pysyä nykyisessä liikenne- ja tapaturmapotilaiden julkisen terveydenhuollon palveluiden todelliseen käyttöön perustuvassa, vakuutusjärjestelmiltä vuosittain kerättävässä maksussa. Näin pystytään takaamaan liikenne- ja tapaturmapotilaille yhdenvertainen oikeus saada nopea ja asianmukainen hoito julkisen terveydenhuollon piirissä hoidon tarpeen aiheuttajasta riippumatta. Vakuutusyhtiö on velvollinen korvaamaan liikenne- ja tapaturmapotilaille edelleenkin vain julkisen terveydenhuollon asiakasmaksun.
Maksu ehdotetaan perittäväksi 51 600 000 euron suuruisena, joka rahayksikön muutoksen huomioon ottaen vastaa aikaisempaa tasoa. Maksun jakautumista eri tapaturmavakuutusjärjestelmien välillä ehdotetaan kuitenkin muutettavaksi siten, että tapaturmavakuutuslaitosten osuus maksusta nousisi nykyisestä noin 26 200 000 eurosta (156 milj. mk) 27 100 000 euroon (noin 161 milj. mk) ja maatalousyrittäjien tapaturmavakuutuslaitoksen osuus laskisi nykyisestä noin 3 700 000 eurosta (22 milj. mk) 2 800 000 euroon (vajaa 17 milj. mk). Muutos johtuu siitä, että vahinkomäärien perusteella arvioituna maatalousyrittäjien tapaturmavakuutuksen piiriin kuuluvien potilaiden julkisten sairaanhoitopalveluiden käyttö on selvästi laskenut suhteessa muuhun lakisääteiseen tapaturmavakuutukseen. Liikennevakuutuslaitosten osuus maksusta säilyisi rahayksikön muutoksen huomioon ottaen entisellä tasolla eli 21 700 000 eurona (noin 129 milj. mk). Maksun perintämenettely ja jako vakuutusyhtiöiden välillä tapaturma- ja liikennevakuutusjärjestelmissä toteutettaisiin entisellä tavalla. Maksu ohjattaisiin kansaneläkelaitokselle pienentämään valtion sairausvakuutusrahastoa koskevaa takuusuoritusta.
Esityksen johdosta valtio saa tapaturma- ja liikennevakuutusjärjestelmiltä 51 600 000 euroa, jolla katetaan valtion sairausvakuutusrahastoa koskevaa takuusuoritusta.
Valtion lisäturvaosuuden suuruus on vuonna 2002 32,95 prosenttia kokonaiskustannuksista. Perusturvaa rahoittavien järjestelmien osuus on kansaneläkelaitoksen osalta 25,90 prosenttia ja maatalousyrittäjien eläkelaitoksen osalta 14,81 prosenttia kokonaiskustannuksista.
Huomioon ottaen sen, ettei valtio osallistu maatalousyrittäjien vapaaehtoisen tapaturmavakuutuksen kustannuksiin, valtion välitön rahoitusosuus on vuonna 2002 noin 29 prosenttia ja maatalousyrittäjien noin 34 prosenttia maatalousyrittäjien tapaturmavakuutuksen kokonaiskustannuksista. Perusturvaosuuden kautta muodostuvan valtion välillisen kustannusosuuden arvioidaan olevan vuonna 2002 noin 18 prosenttia kokonaiskustannuksista.
Ehdotetusta maksusta aiheutuisi siten valtiolle maatalousyrittäjien tapaturmavakuutuksen rahoituksen kautta vuonna 2002 yhteensä arviolta noin 1,3 miljoonan euron suuruinen meno. Määrästä toteutuisi valtion välittömän osuuden kautta noin 0,8 miljoonaa euroa ja loput välillisesti perusturvaosuuden kautta. Kuluvaan vuoteen verrattuna maksusta valtiolle tuleva kustannus alenisi noin 0,4 milj. eurolla.
Laki ehdotetaan tulemaan voimaan 1 päivänä tammikuuta 2002 ja koskemaan vuodelta 2002 suoritettavaa maksua.
Vakuutuslaitosten, joilla on oikeus myöntää Suomessa tapaturmavakuutuslaissa (608/1948) tai liikennevakuutuslaissa (279/1959) tarkoitettuja pakollisia vakuutuksia, sekä maatalousyrittäjien tapaturmavakuutuslain (1026/1981) 2 §:ssä tarkoitetun maatalousyrittäjien tapaturmavakuutuslaitoksen on suoritettava kansaneläkelaitokselle, siten kuin jäljempänä säädetään, sairausvakuutuslain 59 §:n 1 momentissa säädetyn valtion takuusuorituksen pienentämiseksi vuonna 2002 maksu, joka on yhteensä 51 600 000 euroa. Tästä maksusta tapaturmavakuutuksia myöntävien vakuutuslaitosten osuus on 27 100 000 euroa ja liikennevakuutuksia myöntävien vakuutuslaitosten osuus 21 700 000 euroa. Maatalousyrittäjien tapaturmavakuutuslaitoksen osuus on 2 800 000 euroa.
ESITYKSEN PÄÄASIALLINEN SISÄLTÖPERUSTELUT1. Nykytila ja ehdotetut muutokset2. Esityksen vaikutukset3. Asian valmistelu4. VoimaantuloLakiehdotuksetLaki tapaturma- ja liikennevakuutuslaitoksilta vuodelta 2002 perittävästä maksusta1 §2 §3 §4 §5 §6 §7 §

References: §2
 §3
 §4
 §5
 §6
 §7